Jericho Petilla

Hi **Carlos Jericho "Icot" Loreto Petilla** (natawo Abril 29, 1963) usá nga Pilipino nga politiko. Dumalagan hiya para maging senador han lumabay nga eleksyon ha ilarom han Partido Liberal o *Liberal Party* (LP). Gin-appoint hiya nga maghirilom o sekretarya han Departamento hin Enerhiya o *Department of Energy* (DOE) dinhi ha Pilipinas. Lumingkod gihap hiya nga Gobernador han Leyte tikang 2004 hasta 2012 bago naka-api han gabinete ni Presidente Benigno Aquino III.

## Sayó nga bahin han iya kinabuhi
Natawo hi Petilla han 29 han Abril han 1963 nga anak hin mga politiko nga hira Leopoldo Petilla ngan Remedios Loreto. Gintapos ni Icot an iya kurso nga *BS in Management Science* ha Unibersidad han Ateneo ha Manila. Didto gihapon niya gintapos an iya *high-school. *Pagkagradwar niya ha college, nagtutdo hiyá hin Computer Programming ha Unibersidad han Ateneo ha Manila hin 5 ka tu-ig. Naging IT consultant gihapon hiya hin damo ka mga kompanya. 

Upod han iya mga karuyag nga mga negosyo an *International Data Conversion Solution Inc.* nga aada nakatindog ha Mandaluyong ngan hin *Accudata Inc.* nga aadto liwat ha Tacloban kun hain hiya it Presidente ngan *Chief Executive Officer(CEO)* tapos damo pa.

## Panginabuhi ha politika
Han 2004 nga kasahiran nga pinli-ay han Pilipinas, ginbul-iwan niya an iya mga share han iya mga pribado nga investment basi dumalagan hin pagka-gobernador han Leyte. Nagdaog hiyá han pili-ay han nasabi nga tuig, nga diin nalupig niya hi Sergio Apostol, usá nga nakatulo-ka-panahon hin pagsirbe nga kongresista ngan han hini nga panahon Legal nga Magsaragdon han Mangulo.

Han syahan nga 100 ka adlaw niya ha puwesto nag dangat han paghimo han Pag-implementa nga mga Surundon ngan REgla han Kodigo hin Pag-Invest ha Lalawigan han Leyte han 2004 o *Implementing Rules and Regulations of the Leyte Provincial Investment Code of 2004*. Gin-aabi-abi han kodigo nga mag-aghat hin mga investor nga bumalhin ha Leyte nga diin makakuha hira hin 100% real property nga tax holiday hin lima ka tuig.

Gin-ugopan gihapon ni Petilla an *Philippine Economic Zone Authority* (PEZA) ha pagtugot han pag-aplikar han Gobyerno han Kagamhanan han Leyte nga balhinon in lote nga 6.9 ka hektarya ha Barangay Pawing, Palo, Leyte, nga diin nahamutang an Leyte Academic Center, ngadto han Leyte Information Communication Technology (ICOT) Park.

### 2007 nga pinili-ay
Ginkarawat ni Petilla an pagnominar ha iya han namumuno nga partido nga Lakas-CMD nga magin usa han mga kandidato hiní para han pagka-Senador ha ilarom han TEAM Unity han 2007 nga pinili-ay nga kasahiran han Pilipinas. Bisan pa, pira la ka adlaw katapos hiyá magbutang han iya kandidatura, ginkuha niya an iya ngaran tikang han koalisyon, ngan ginsaliwanan hiya han Bol-anon nga aktor nga hi Cesar Montano dida han talaan hin mga kandidato.

### Gabinete ni Mangulo Aquino
Han 2012, ginpili hiyá ni Mangulo Benigno Aquino III nga magin-Manghirilom o Sekretarya han Departamento hin Enerhiya. 

### 2016 nga pinili-ay
Han Hunyo 2015, binmiya hiyá hin pagka-Manghirilom hin Enerhiya basi mag-andam hin pagdalagan hin pagkasenador. Kumandidato hiyá hin pagkasenador ha ilarom han Koalisyon ng Daang Matuwid nga pinamunuan han Partido Liberal o Liberal Party (LP). Nagsentro an iya pangampanya hin tulo nga mga pag-abi-abi: enerhiya, edukasyon, ngan kaupayan ug kamabakod hin kalawasan. Waray hiyá makadaog hin pagka-Senador, nga diin ika-18 hiyá hin 50 nga mga kandidato nga nakakarawat hin mga 6.3 ka ribo o milyon nga botos.

## Personal nga Kinabuhi
Hi Jericho anak han na-una nga Gobernador han Leyte nga hi Leopoldo E. Petilla (1992-1995) ug usa pa nga kasanhi nga Gobernador han Leyte tas Mayor hit Palo, Leyte yana nga hi Mayor Remedios "Matin" Petilla". Ginkasal hi Jericho kan Frances Ann Regis Basilio, nga taga Cebu, tas nagkamayda hira hin 5 ka anak.

## Mga pinambasaran